Europska noć istraživača je inicijativa koja se provodi u cijeloj Europi uz financijsku potporu Europske komisije. Cilj je navedene inicijative popularizacija znanosti odnosno približiti javnosti znanost i rad znanstvenika, potaknuti mlade za budući ulazak u istraživačku karijeru te upoznati širu javnost s europskim i nacionalnim politikama u području znanosti. Europska noć istraživača tradicionalno se održava zadnjeg petka u rujnu diljem cijele Europe.

U Hrvatskoj se Europska noć istraživača organizira u okviru projekta „Techno-Past Techno-Future: European Researchers' Night”, koji provodi Ministarstvo znanosti i obrazovanja u suradnji sa sedamnaest eminentnih institucija iz akademskog, znanstvenog, javnog i privatnog područja. Projekt je financiran u okviru Marie Sklodowska Curie aktivnosti Okvirnog programa za istraživanje i inovacije za razdoblje 2014. – 2020. (Obzor 2020.). Europska noć istraživača 2019. održat će se **27. rujna 2019.** na nekoliko lokacija u Osijeku, Rijeci, Splitu i Zagrebu. Europska noć istraživača će na frekventna mjesta navedenih gradova okupiti hrvatske istraživače-znanstvenike, koji će interaktivnim sadržajem djeci i odraslima približiti znanost i svoj rad.

Jedan od partnera u ovom projektu je [Hrvatska zaklada za znanost](https://www.hrzz.hr), jedina ustanova u Republici Hrvatskoj zadužena za nacionalno financiranje znanstveno-istraživačkih projekata i razvoja karijera mladih istraživača. Zaklada je odabrala nekoliko hrvatskih znanstvenika iz različitih područja da osmisle vlastite mini-projekte koje će provoditi u suradnji sa zagrebačkim osnovnoškolcima. Znanstvenici će tijekom lipnja i rujna raditi s djecom u školi, a rezultate tog rada predstavit će na Europskoj noći istraživača 2019. u **tunelu Grič**. Tijekom same Noći istraživača posjetitelji će putem mobilne aplikacije ocjenjivati najbolji projekt, a Zaklada će najbolje ocijenjene projekte nagraditi novčanim nagradama.

OŠ Prečko odazvala se na poziv Hrvatske zaklade za znanost te će u ovoj aktivnosti sudjelovati s učenicima 6.- 8. razreda, s kojima će raditi dr. sc. Mateja Dumbović s Geodetskog fakulteta u Zagrebu. Pozivamo sve roditelje da 27. rujna dođu u tunel Grič i podrže naše učenike.

Više informacija o Europskoj noći istraživača možete pronaći na web stranici <https://eunightcro.eu/>.